**Kedves leendő Látogatónk!**

A kiállítótér és interaktív tárlat a több, mint 200 éves, háromszintes épület első emeletén és a tetőtérben található.

Az **első emeleten** egy több egységre tagolódó kiállítás látható. Látogatóinkat a lépcsőn felérve egy sarokpad fogadja. A sarokpadon és a mellette lévő ládában elhelyezett viseleti darabokat bárki megfoghatja, közelről megszemlélheti, sőt, fel is próbálhatja – és ha úgy tetszik, „szelfit” is készíthet magáról.

Ezen a szinten a legnagyobb teret a **népviseletek bemutatásának** szenteltünk, amelyeket a magyar nyelvterület négy néprajzi nagytája –sorrendben: Erdély, Alföld, Dunántúl, Felföld – keretei között rendeztünk el. Igyekeztünk olyan darabokat kiállítani, amelyek a tájegységek leginkább reprezentatív viselettörténeti korszakát jelenítik meg. Az eligazodást színkódokkal segítjük - Erdély színe piros, az Alföldé sárga, a Dunántúlé zöld, a Felföldé pedig kék.

Ezt követően egy kissé elkülönített térbe érünk, amelyet az **épülettörténet-, valamint film- és hanganyag bemutatásának** szenteltünk. Néhány munkaeszközzel – ekével, járommal, villával – utalunk az épület eredeti, magtár funkciójára. Vitrinekben mutatjuk be a káptalan gazdálkodásának néhány jellemzőjét, kapcsolatát a településsel, Szihalommal és az építés némely állomását – iratmásolatok segítségével. A falon elhelyezett fotók révén abba is betekintést engedünk, hogyan zajlott az épület felújítása.

Visszafordulva, a viseletekkel szembeni vitrinekben a **főkötőkben, és kendőkben** gyönyörködhetnek látogatóink. A két így berendezett vitrines falszakasz között három ajtó három helyiségbe vezet. Az első – Szent Imre utcza 32. felirattal – egy **matyó házba** vezet, amely belül kamrára, konyhára és tisztaszobára osztott. A következő ajtó a **szatócsboltba** nyílik, amely berendezésével és létével a 20. század közepéig a falusi-kisvárosi élet szükségszerű velejárója volt. A harmadik ajtón belépve két mesterséggel, a **cipész és a szíjgyártó műhelyének** berendezésével, eszközeivel, munkafolyamataival ismerkedhet meg a látogató.

A lépcsőn túlhaladva **baba-mama szoba** várja az érintett látogatókat, pihenési lehetőséget kínálva a piciknek (és nagyoknak).

A **tetőtér** **interaktív**, két végében egy-egy kis kiállítási egység is van, de nagyobbrészt szerszámok, kézműves eszközök, ügyességi feladatok és számítógépes játékok töltik meg a szintet. A lépcsővel szemben időszakosan váltakozó ún. **vendégkiállítás** fogadja a látogatókat, itt egy-egy meghívott vidék saját anyagával mutatkozik be. A tér másik végében a fazekasmesterség legjellegzetesebb edénytípusaiból rendeztünk be egy kis részletet – amelyhez feladatok is csatlakoznak. Minden téma kétféle feldolgozását kínáljuk, „fizikai”-, ügyességi feladatok, és számítógépes játékok formájában is.

Az épület **akadálymentesített**, mindkét szint lifttel is elérhető!

A kiállítás látogatásában és feldolgozásában elfáradt látogatóinkat felüdülésként **éttermünk** és **büfénk** kínálata várja.

**Várjuk Önöket szeretettel!**